26/10/2022 | Administración LocalMunicipal
A Coruña
Área Economía, Facenda e Réxime Interior
Apertura do prazo de emenda ou mellora das solicitudes de participación na convocatoria de axudas á creación artística para artistas individuais empadroados na Coruña. Ano 2022

Apertura do prazo de emenda ou mellora das solicitudes de participación na convocatoria de axudas á creación artística para artistas individuais empadroados na Coruña. Ano 2022. Logo de rematado o prazo de presentación de solicitudes para participar na convocatoria de axudas do ano 2022 destinadas á creación artística para artistas individuais empadroados/as na Coruña, aprobada polo Concello da Coruña (BOP núm.180, do 21.09.2022) e publicada na BDNS (Identif.: 648715), publícase a listaxe de todas as solicitudes presentadas con indicación da emenda que se require. De acordo co previsto na base 6.7 que regula a convocatoria, ábrese un prazo de DEZ DÍAS HÁBILES, a contar desde o día seguinte á súa publicación no BOP da Coruña, para que se corrixan os defectos indicados en cada caso. A solicitude que se presente por tal motivo, deberá citar expresamente o código do expediente. A tenor do disposto no artigo 68.1 da Lei 39/2015, do 1 de outubro, do procedemento administrativo común das Administracións Públicas, requírese as persoas interesadas para que nun prazo de dez (10) días hábiles emenden as deficiencias indicadas, advertíndolles que, se así non o fixeren, teráselles por desistidas das súas peticións, previa resolución. Así, na devandita listaxe, explícase na columna de documentación a emenda ou mellora que se debe achegar para continuar coa tramitación. No caso de que a solicitude non se poida aceptar por ser presentada fora de prazo, aparecerá así establecido en dita columna. Aos efectos de facilitar o trámite de emenda da documentación detallada na seguinte táboa, aclaramos os seguintes conceptos: Non se deben incluír gastos e ingresos que sexan posteriores á creación e produción, nin gastos e ingresos previstos para ao 2023. O proxecto debe rematar en 2022. Pódese entender que a produción remata coa elaboración dunha obra, maquetación de discos, edición e impresión de libros, estrea dunha obra de teatro, etc. Poderíase incluír a realización no ano 2022 de algún concerto ou espectáculo que contribúa á difusión ou publicidade da obra creada (por exemplo, estrea). No caso de incluír algún concerto ou espectáculo, débense meter os ingresos previstos en concepto de recadación, salvo que sexan gratuítos. No caso de que os libros e CDs editados se vaian a destinar á venda, débense meter os ingresos previstos en concepto de recadación, salvo que sexan gratuítos. Non se deben meter os ingresos futuros que se prevea obter por, posteriormente, vender esa obra, facer concertos, espectáculos. A obra creada é propia do autor e con ela obterá ou non rendementos futuros. Así por exemplo, non se poden admitir proxectos que fagan referencia a obras ou temas musicais xa creados en anos anteriores. No orzamento inclúense todos os gastos e ingresos do ano 2022 previstos que teñen relación directa coa creación e desenvolvemento do proxecto. Non se debe incluír como ingreso o importe da propia axuda que se solicita. O orzamento (ingresos-gastos) debe indicar un déficit de dez mil (10.000) euros ou inferior. Para isto, no caso de que os gastos sexan moi elevados (superen o importe máximo da axuda de dez mil euros), débense incluír ingresos como aportación propia. No caso de que non se inclúa a aportación propia, dende o Servizo de Cultura considerarase que o solicitante vai aportar a dita cantidade á realización do proxecto. Posteriormente, no momento en que se conceda a subvención, no caso de que sexan menos de 10.000 euros, o beneficiario poderá reducir o importe correspondente á aportación propia e incluso non aportar nada se non é preciso. A creación subvenciónase mediante o concepto “Soporte básico de dedicación”. As bases establecen un importe máximo de dous mil (2.000) euros como máximo por este concepto. Se se pretende incluír este gasto, débese meter dentro do orzamento de gastos nun apartado propio. Logo de realizar as aclaracións oportunas, publicamos a listaxe das persoas solicitantes das axudas para coñecemento xeral e para abrir o trámite de emenda das solicitudes. A listaxe é a que figura na seguinte táboa anexa. A Coruña, a 21 de outubro de 2022 O Director de Economía, Facenda e Réxime Interior Blanca Maribel Taype Bonastra